《谢何徵君惠麻鞋》
元代·胡奎

仙人昔上蓬莱宫，十年蹋遍京尘红。仙人今归东海曲，麻鞋但尘双白足。

白足麻鞋白似霜，紫苔犹带落花香。世人不识飞凫舄，千里烦君远寄将。

昨向沧洲拾瑶草，雨过沙乾著来好。此中不是若耶溪，布袜何愁杜陵老。

知君已谢鹓鹭班，寻真来访白云间。旧时猿鹤应相识，好在南山与北山。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。